**Kobanê**, virallisesti **Ayn al-Arab**, (kur. *Kobanê* tai *Kobanî*, arab. *Ayn al-Arab*‎, عين العرب) on kaupunki Syyrian pohjoisosassa Aleppon maakunnassa. Se on Kobanên (Ayn al-Arabin) piirikunnan hallintokeskus. Vuoden 2014 väestönlaskennassa kaupunkiin kirjattiin 44 821 ja koko piirikuntaan 192 513 asukasta.

Kaupunki sijaitsee aivan Turkin rajalla, noin 10 kilometrin päässä rajan toisella puolella olevasta Suruçin kaupungista. Kobanên väestö koostuu kurdeista, arabeista, syyrianturkkilaisista sekä armenialaisista. Uskonnoltaan he edustavat sunnalaisia ja Syyrian kristittyjä.

Historia
--------

Kaupunki syntyi turkkilaisen Konyan ja Irakin pääkaupungin Bagdadin yhdistävän Bagdadin rautatien varrelle vuonna 1915. Paikalle oli kolme vuotta aikaisemmin valmistunut rautatieasema, jonka ympäristöön asettui armenialaisten kansanmurhaa paenneita pakolaisia ja pian myös lähialueiden kurdeja. Vuonna 1921 kaupunki jakautui kahtia, kun rautatietä pitkin vedettiin Syyrian ja Turkin välinen rajalinja. Pohjoispuolen asumukset kuuluvat nykyään Suruçin kaupunkiin Mürşitpınar-nimisenä kylänä.

Isis-järjestön hyökkäys
-----------------------

*Pääartikkeli: Kobanên taistelu*
Syyrian sisällissodan aikana heinäkuussa 2012 kaupungin hallinta siirtyi kurdien YPG-joukkojen hallintaan. Vuonna 2014 se julistettiin Syyrian Kurdistaniin kuuluvan Kobanên kantonin hallinnolliseksi keskukseksi. Saman vuoden syyskuussa alkoi niin sanottu Kobanên taistelu, kun ääri-islamilainen Isis-järjestö hyökkäsi kaupunkiin. Kaupunkia puolustavat useat kurdijärjestöt sekä Vapaan Syyrian armeija, joukossa on muun muassa Turkista saapuneita Kurdistanin työväenpuolueen taistelijoita. Länsivalloista Yhdysvallat on tukenut puolustustaistelua ilmaiskuin. Piirityksen johdosta tuhansia kaupungin asukkaita on paennut Turkin puolelle.

* Ilmaisku Kobanêen 19. marraskuuta 2014.Ilmaisku Kobanêen 19. marraskuuta 2014.

Lähteet
-------

1. ↑  Ulla Onkamo: Syyrian kaupunki on Kobanê.  *Kielikello*, 2014, nro 4, s. 36.  Kotimaisten kielten keskus.
2. ↑  Statement attributable to the Spokesman for the Secretary-General on the situation in Ayn al-Arab, Syria *United Nations Secretary-General*.  6.10.2014. Viitattu 26.2.2021. (englanniksi)
3. ↑  Syrian Arab Republic: Other (2004 Census Data. Väestönlaskennan 2004 väkiluvut aluehallinnon 1. (maakunnat), 2. (piirikunnat), 3. ja 4. tasolla. Tiedot syr\_pop\_2004\_sycensus\_0.xls -tiedostossa. kaupungin väkiluku löytyy 4. tason (Admin4\_City)-välilehdeltä)  1.1.2004. humanitarianresponse.info. Viitattu 14.10.2015. (englanniksi)
4. ↑  Political groups to run liberated Kurdish cities in Syrian Kurdistan through joint committee  20.7.2012. Kurd Net.  Arkistoitu 8.10.2014. Viitattu 8.10.2014.
5. ↑  Thousands of Syrian Kurds Flee Islamic State Fighters Into Turkey  19.9.2014. The Wall Street Journal. Viitattu 8.10.2014.
6. ↑  Kurdit: Ilmaiskut eivät tehoa, maavoimia tarvitaan Isistä vastaan  7.10.2014. Yle Uutiset. Viitattu 8.10.2014.
7. ↑  Uusia ilmaiskuja Isisiä vastaan - Kobanen keskusta edelleen kurdien hallussa  7.10.2014. MTV3. Viitattu 8.10.2014.

Aiheesta muualla
----------------

* Kuvia tai muita tiedostoja aiheesta **Kobanê** Wikimedia Commonsissa